CELEX: 62008TN0252
Language: fi
Date: 2008-06-26 00:00:00
Title: Asia T-252/08: Kanne 26.6.2008 — Tipik v. komissio

15.8.2008   
            
            
               FI
            
            
               Euroopan unionin virallinen lehti
            
            
               C 209/64
            
         Kanne 26.6.2008 — Tipik v. komissio
   (Asia T-252/08)
   (2008/C 209/114)
   Oikeudenkäyntikieli: ranska
   Asianosaiset
   
      Kantaja: Tipik Communication Agency SA (Bryssel, Belgia) (edustajat: asianajajat E. Gillet, L. Levi ja C. Dubois)
   
      Vastaaja: Euroopan yhteisöjen komissio
   Vaatimukset
   
               —
            
            
               Komission tuntemattomana päivänä tekemä päätös, jolla on päätetty hylätä kantajan jättämä tarjous julkisia hankintoja koskevassa menettelyssä, joka koski erityisesti EUROPA-verkkosivustoon liittyviä palveluja (PO/2007-31/C2), on kumottava.
            
         
               —
            
            
               Komission tuntemattomana päivänä tekemä päätös, jolla on päätetty tehdä mainittuun julkiseen hankintamenettelyyn liittyvä sopimus European Service Network -yhtiön johtaman yhteenliittymän kanssa, on kumottava.
            
         
               —
            
            
               Vastaaja on velvoitettava korvaamaan vahinko, joka on aiheutunut kantajalle näiden lainvastaisten päätösten johdosta ja jonka määrä on 5 063 773,29 euroa, ja tähän summaan on lisättävä viivästyskorot ensimmäisen oikeusasteen tuomioistuimen tuomion antamisesta alkaen täyteen maksuun saakka. Sovellettavan viivästyskoron perusteena on käytettävä kyseiseen aikaan sovellettua Euroopan keskuspankin perusrahoitusoperaatioita varten vahvistamaa kantaa korotettuna kolmella pisteellä.
            
         
               —
            
            
               Vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja riitauttaa komission päätöksen, jolla hylättiin sen tarjous, joka oli tehty tarjouskilpailussa, jonka otsikko oli ”EU:n viralliseen verkkosivustoon Europaan sekä muihin Euroopan komission viestinnän pääosaston hallinnoimiin Internet-välitteisiin tai painettuihin tiedotus- ja viestintätuotteisiin perustuva viestintä — toimituksellinen, graafinen ja tekninen tuki sekä käännöksiin liittyvä tuki tuotteiden suunnittelua, tuotantoa ja ylläpitoa varten” (EUVL S 193, 2007-234221), sekä päätöksen, jolla tehtiin sopimus European Service Networkin johtaman yhteenliittymän kanssa. Kantaja pyytää lisäksi, että korvausta vahingosta, joka on väitetysti aiheutunut komission tekemien virheiden vuoksi.
   Kanteensa tueksi kantaja esittää ensisijaisesti, että komission olisi pitänyt estää European Service Networkin johtamaa yhteenliittymää osallistumasta hankintamenettelyyn, koska oli todettu, että yksi tämän yhteenliittymän jäsenistä oli rikkonut vakavasti sopimusvelvoitteitaan Euroopan yhteisöjen virallisten julkaisujen toimistolle (OPOCE) tarjottujen kyseisessä hankintamenettelyssä kyseessä olevien kaltaisia palveluja koskevan hankinnan yhteydessä.
   Toissijaisesti kantaja esittää, että komissio on tehnyt ilmeisen arviointivirheen European Service Networkin johtaman yhteenliittymän jättämän tarjouksen tutkimuksensa, koska se on antanut tälle yhteenliittymälle saman arvosanan kuin kantajalle laadullisen arviointiperusteen osalta, vaikka komissioilla ei ollut mitään varmuutta mainitun yhteenliittymän kyvystä tarjota tältä osin tyydyttäviä teknisiä ratkaisuja.
   Kantaja väittää, että nämä sääntöjenvastaisuudet voivat synnyttää komission vastuun, koska komissio on yhtäältä tehnyt virheen ja toisaalta ylittänyt vakavasti ja selvästi harkintavaltansa rajat.